39. schôdza NR SR - 13.deň - A. dopoludnia
Dátum: 2025-09-29
Poslanec: Nash, Natália (PS)
Druh vystúpenia: Vystúpenie v rozprave

Vážený pán predsedajúci, vážené poslankyne, vážení poslanci, prichádzam pred vás s návrhom, ktorý má potenciál pozitívne ovplyvniť budúcnosť slovenského športu. S návrhom, ktorý sa netýka len toho často spomínaného betónu, ale predovšetkým toho najcennejšieho čo máme, našich detí, našich mladých športových talentov. Predkladaný návrh novely zákona o výchove a vzdelávaní je našou odpoveďou na tichý, no naliehavý problém, ktorému čelí naša krajina. Tým je odliv mladých ľudí od športu a odliv talentov, ktoré by mohli jedného dňa reprezentovať Slovensko na vrcholných medzinárodných, športových podujatiach. Dovoľte mi načrtnúť vám obraz, ktorý je pre mnoho športovo nadaných detí a ich rodičov bežnou realitou. Máme tu jedenásťročného chlapca či dievča, ktorí pre svoj šport doslova dýchajú. Každý deň po škole nebežia domov hrať sa na počítači, ale idú na tréning. Venujú svojmu športu hodiny a hodiny, podriaďujú mu svoj voľný čas, svoje sny. A potom príde zlom. Prechod na druhý stupeň základnej školy alebo neskôr prestup na strednú školu. Zrazu sa ocitnú v novom prostredí, s novými spolužiakmi, novými učiteľka a učiteľmi a predovšetkým... .. hodiny a hodiny. Podriaďujú mu svoj voľný čas, svoje sny. A potom príde zlom. Prechod na druhý stupeň základnej školy alebo neskôr prestup na strednú školu. Zrazu sa ocitnú v novom prostredí s novými spolužiakmi, novými učiteľkami a učiteľmi a predovšetkým s novými vyššími nárokmi na štúdium. Zladenie logistiky medzi školou, tréningami a domácimi úlohami sa stáva nočnou morou. Tlak na výkon, nie len ten športový ale aj akademický enormne narastá. A výsledok? Štatistiky a skúsenosti z praxe potvrdzujú aj informácie z dôvodovej správy a tie sú neúprosné. Práve vo veku 12 až 15 rokov zaznamenávame najväčší odliv detí od organizovaného športu. Deti končia so športom skôr ako sa môže ukázať ich talent. Deti sú postavené pred voľbu medzi školou a športom. Vzdelanie je často logickou a prvou voľbou. Jednoduchšie je nájsť si iné menej náročné záujmy a voľnočasové aktivity. A my ako spoločnosť sa prizeráme ako prichádzame o ďalšiu generáciu športovcov, potenciálnu reprezentáciu krajiny a vzory pre ďalších mladých ľudí. Náš návrh je veľmi jednoduchý no dôležitý. Navrhujeme umožniť stredným športovým školám, aby mohli zriaďovať osem ročné vzdelávacie programy. Inými slovami, chceme dať športovým školám rovnakú možnosť akú už dnes majú gymnáziá a konzervatória. A dovoľte mi zdôrazniť, neprichádzame s ničím novým a neobjaveným. Iba sa vraciame k modelu, ktorý na Slovensku v minulosti už úspešne fungoval. Osemročné športové gymnázia tu boli a vychovali množstvo úspešných reprezentantov, ktorí sa neskôr stali športoví odborníci a odborníčky. Bol to systém, ktorý umožňoval podchytiť a rozvíjať talent v kľúčovom období. Žiaľ legislatívnou zmenou, ktorá zmenila gymnázia na stredné športové školy bola zrušená aj možnosť osemročného vzdelávacieho programu. Za touto zmenou stála v roku 2018 Slovenská Národná Strana a jej vtedajší nominanti na ministerstve školstva. Bol to nezmysel a bola to chyba. Tak, že keď dnes štátny tajomník pre školský šport Ján Krišanda útočí na nás, nech sa pozrie do vlastných radov. Dnes neprinášame žiaden experiment, ale navrhujeme návrat k funkčnému systému, ktorého prerušenie spôsobilo v našom mládežníckom športe medzeru. Chceme podporiť systém, v ktorom športové talenty budú môcť plynulo prejsť do špecializovaného prostredia už po ukončení piateho ročníka základnej školy. Prečo je to dôležité? Pretože práve v tomto veku je v športoch s rannou špecializáciou kľúčové podchytiť talent a poskytnúť mu komplexnú starostlivosť a podmienky. Osemročný program na strednej športovej škole dokáže vytvoriť ideálne podmienky pre športy s rannou špecializáciou akými sú plávanie, tenis, gymnastika či hokej. Umožní omnoho lepšie zosúladiť náročný tréningový proces so školskými povinnosťami. Je to ideálny systém na podporu long trou activities development dlhodobej športovej prípravy mládeže. Tréningy, regenerácia, vzdelávanie. To všetko sa môže odohrávať pod jednou strechou v jednom harmonickom celku, kde všetci ťahajú za jeden povraz. Žiak nebude musieť cestovať z jedného konca mesta na druhý. Nebude musieť obetovať spánok ani sociálny život. Bude mať viac času na to, čo je podstatné na svoj rozvoj. Výhody tejto zmeny sú zrejmé. Po prvé zabezpečíme kontinuitu. Prechod zo základnej na strednú školu, ktorý je dnes pre mladých športovcov taký rizikový sa stane plynulejším. Tréneri budú môcť s talentmi pracovať systematicky a dlhodobo bez obáv, že o nich v kritickom období puberty prídu. Po druhé podporíme duálnu kariéru. Tento model nie je len o športe. Je aj o vzdelaní. Absolventi takýchto škôl nebudú len skvelí športovci, ale aj vzdelaní mladí ľudia pripravení na štúdium na vysokej školy a na život po skončení športovej kariéry. Budeme ich môcť od mladého veku vzdelávať v oblastiach ako je športová psychológia, regenerácia, životospráva či finančná gramotnosť. Po tretie udržíme talenty v systéme. Keď mladý športovec a jeho rodičia uvidia jasnú a zmysluplnú cestu, ktorá spája šport a vzdelanie, nebudú mať dôvod hľadať alternatívy v zahraničí alebo so športom úplne skončiť. Po štvrté zvýšime atraktivitu a konkurencie schopnosť našich stredných športových škôl. Viem, že v súvislosti s osemročnými gymnáziami sa v spoločnosti vedie diskusia. Často sa hovorí o vytváranie elít. O odčerpávaní najlepších žiakov zo základných škôl. Dovoľte mi však zdôrazniť zásadný rozdiel. V našom prípade nehovoríme o selekcii na základe intelektu ale na základe špecifického v tomto prípade športového nadania. V našom návrhu chceme, aby aj športový talent mal rovnaké šance ako talent umelecký. Toto nadanie si vyžaduje špecifický prístup a podmienky, ktoré mu bežná základná škola poskytuje len čiastočne. Chceme vytvoriť prostredie, v ktorom sa budú môcť naplno rozvíjať tí, ktorí majú potenciál reprezentovať nás všetkých. Podobné modely úspešne fungujú v mnohých krajinách sveta, kde športové akadémie a špecializované školy sú chrbtovou kosťou úspechov na medzinárodnej scéne. Pozrime sa na športové systémy v zahraničí. Ide o spojenie kvalitného vzdelávania a vrcholového športu od mladého veku a je to tam štandardom, nie výnimkou. Štátny tajomník pre školský šport Krišanda už stihol verejne z hejtiť tento náš návrh. Lebo ony vraj už na pilote osemročného športového programu pracujú celé mesiace. Tak nech mi pán Krišanda prepáči, že máme na niečom aj zhodu. Ja vychádzam z rozhovorov so zástupcami športových škôl, ktorí po osemročnom vzdelávacom programe volajú a z rezortu prichádzajú iba všeobecné prísľuby, že prinesú zmeny a pilotné projekty. Podľa ich slov sú pripravení fungovať prakticky okamžite od nasledovného školského roku. Pán štátny tajomník chce pilotovať niečo čo fungovalo ešte v roku 2019 a väčšina škôl, riaditeliek, riaditeľov, učiteliek aj učiteľov aj trénerov si to dobre pamätá. Tak na čo to máme pilotovať. Vážené kolegyne, vážení kolegovia. Nerozhodujme len o zmene dvoch § v školskom zákone. Rozhodujme o tom, či chceme byť krajinou, ktorá si svoje talenty váži a vytvára im podmienky na rozvoj. Alebo krajinou, ktorá sa bude len nečinne prizerať ako jej najväčšie nádeje odchádzajú do zahraničia alebo od športu ako takého. Investícia do mládeže a do športu je jednou z najlepších investícii do budúcnosti krajiny. Vychováva mladých ľudí s vôľou, disciplínou a zmyslom pre fér play. Predkladaný návrh nemá negatívny vplyv na štátny rozpočet. Jeho prínosy však môžu byť v budúcnosti nevyčísliteľné. V podobe úspechov, hrdosti, radosti a inšpirácie pre celú spoločnosť. Preto vás žiadam o podporu nášho návrhu. Dajme našim mladým športovcom šancu, ktorú si zaslúžia. Ďakujem za pozornosť.